‘Wees paraat’, maan VF Plus ná moord op beesboerJohn Viedge is Sondagoggend in sy plaashuis in die Oos-Kaap doodgeskiet. (Foto: Facebook) Die Vryheidsfront Plus (VF Plus) het opnuut ’n beroep op landelike gemeenskappe in die Oos-Kaap gedoen om hul veiligheidsmaatreëls en paraatheid op te skerp, nadat ’n boer die afgelope naweek in dié provinsie vermoor is. Maroela Media het berig dat die 79-jarige beesboer John Viedge Sondag in die vroeë oggendure in sy plaashuis, Highlands, naby Nqanqarhu (Maclear) doodgeskiet is. Brig. Tembinkosi Kinana, polisiewoordvoerder, het gesê dit blyk dat drie onbekende mans deur ’n venster toegang tot die huis gekry het. Soos vroeër berig, kon die verdagtes weens ’n veiligheidshek nie toegang tot Viedge en sy vrou se slaapkamer kry nie en is Viedge glo deur dié hek doodgeskiet. Sy vrou is nie beseer nie. Volgens Kinana is daar oënskynlik niks gesteel nie. Kinana het Dinsdag aan Maroela Media bevestig dat niemand nog in verband met die voorval in hegtenis geneem is nie. “Inwoners van landelike gemeenskappe word aangemoedig om aan te sluit by hul plaaslike buurt- en plaaswagte wat ’n gesamentlike doelwit het om die omgewing te beveilig in samewerking met die polisie,” het Piet Mey, VF Plus-LP en provinsiale leier in die Oos-Kaap, Dinsdag gesê. “Die VF Plus het nog altyd erns gemaak met plaasaanvalle en dring daarop aan dat die landelike beveiligingsplan, wat voorsiening maak vir die aanstel van bykomende personeel vir gespesialiseerde landelike eenhede, ten uitvoer gebring word.”